
REFERAT

privind reorganizarea Regiei Autonome de Transport Timişoara  în Societate Comercială pe acţiuni
Serviciile de transport public local fac parte din sfera serviciilor comunitare de utilitate publică şi cuprind totalitatea acţiunilor şi activităţilor de utilitate publică şi de interes economic şi social general desfăşurate la nivelul unităţilor administrativ-teritoriale, sub controlul, conducerea sau coordonarea autorităţilor administraţiei publice locale, în scopul asigurării transportului public local.
Articolul 16 alin. (1) şi (2) din Legea nr. 92/2007 stipulează:

    (1) Consiliile locale, consiliile judeţene, precum şi Consiliul General al Municipiului Bucureşti sunt obligate să asigure, să organizeze, să reglementeze, să coordoneze şi să controleze prestarea serviciilor de transport public desfăşurat pe raza administrativ-teritorială a acestora, precum şi să înfiinţeze societăţi de transport public dacă acestea nu există.

    (2) Autorităţile administraţiei publice locale au obligaţia de a stabili şi de a aplica strategia pe termen mediu şi lung pentru extinderea, dezvoltarea şi modernizarea serviciilor de transport public local, ţinând seama de planurile de urbanism şi amenajarea teritoriului, de programele de dezvoltare economico-socială a localităţilor şi de cerinţele de transport public local, evoluţia acestora, precum şi de folosirea mijloacelor de transport cu consumuri energetice reduse şi emisii minime de noxe.
Potrivit art. 30 din Legea nr. 92/2007, pot executa transport public local de persoane şi de mărfuri operatorii de transport rutier şi transportatorii autorizaţi deţinători ai licenţelor de transport eliberate în condiţiile legii.  Aceştia pot fi:

    a) societăţi comerciale înfiinţate de autorităţile administraţiei publice locale sau de asociaţiile de dezvoltare comunitară, deţinătoare de licenţe de transport valabile;

    b) societăţi comerciale rezultate ca urmare a reorganizării administrative a regiilor autonome de interes local sau judeţean ori a serviciilor publice de specialitate subordonate autorităţilor administraţiei publice locale, al căror capital social este deţinut, în totalitate sau în parte, în calitate de proprietar sau coproprietar de către unităţile administraţiei publice respective, deţinătoare de licenţe de transport valabile;

    c) societăţi comerciale cu capital social privat sau mixt, deţinătoare de licenţe de transport valabile;

    d) compartimente sau servicii specializate de transport local ca structuri proprii ale autorităţilor administraţiei publice locale sau ale asociaţiilor de dezvoltare comunitară cu sau fără personalitate juridică, aşa cum sunt definite la art. 22 alin. (2).

În prezent operatorul serviciului de transport este Regia Autonomă de Transport Timişoara care a fost înfiinţată în baza Legii Nr.15/1990, privind reorganizarea unităţilor economice ca regii autonome si prin Decizia Primăriei Nr. 99/29.01.1991, înregistrata la Camera de Comerţ sub Nr. J/35/3034/1991 având ca obiect principal de activitate conform cod CAEN 4931-Transporturi urbane, suburbane si metropolitane de calatori cat si alte obiecte secundare de activităţi de prestări de servicii către populaţie sau agenţi economic.

Schimabrea formei juridice de organizare duce la posibilitatea accesării fondurilor europene pentru finanţarea diverselor programe de modernizare a infrastructurii serviciilor comunitare de utilităţi publice.
Este imperios necesar a se respecta prevederile Regulamentului (CE)1370/2007, regulament care a stabilit condiţiile pe care autorităţile competente trebuie să le respecte atunci când impun sau contractează obligaţii de serviciu public.  Scopul regulament este acela de a defini modul în care, în conformitate cu normele dreptului comunitar, autoritățile competente pot acționa în domeniul transportului public de călători pentru a garanta prestarea de servicii de interes general
Prin schimbarea formei juridice de organizare si functionare a operatorului economic intern in domeniul transportului public de persoane la nivelul Municipiului Timişoara, din regie autonoma in societate comerciala se va pastra ca principiu de baza satisfacerea nevoilor comunitatii locale.
Regulamentele comunitare sunt norme juridice direct aplicabile în toate statele membre şi prezintă caracter obligatoriu în integralitatea dispoziţiilor pe care le conţin. Potrivit dispozitiilor art. 135 din Constitutia Romaniei „Statul trebuie sa asigure aplicarea politicilor de dezvoltare regională in concordantă cu obiectivele Uniunii Europene.” 

Printre obiectivele principale ale Programului Operational Regional (POR) 2014 – 2020 se numără şi crearea unui sistem de transport care sa sprijine progresul economic, sa consolideze competitivitatea si sa ofere servicii de mobilitate de inalta calitate, asigurand concomitent o utilizare mai eficienta a resurselor si un impact mai redus asupra mediului inconjurator. 

Pentru eficientizarea serviciilor publice locale de orice natură este necesară crearea posibilităţii gestionării acestora într-o manieră cât mai accesibilă fapt ce decurge și din obligațiile stabilite de Regulamentul (C.E.) nr. 1370/2007.
In momentul de faţă operatorii serviciilor publice au diferite forme de organizare, unii sunt organizaţi ca regii autonome, iar alţii ca societăţi pe acţiuni cu capital majoritar public, existând astfel moduri diferite de abordare pentru servicii, care la origini au aceeaşi destinaţie şi anume satisfacerea comunităţii locale.

Trecând de aspectele legate de aceste diferenţe în modul de organizare al operatorilor trebuie să ţinem cont de faptul că România, în calitate de stat membru al Uniunii Europene are obligaţia de a ridica nivelul calitativ al serviciilor publice astfel încât standardele impuse de Uniunea Europeană să fie atinse.

Prin urmare, este necesară omogenizarea cadrului de desfăşurare al acestor tipuri de servicii prin aplicarea aceluiaşi tratament, mai mult decât atât, suntem în faţa unei decizii majore pe această temă dacă ţinem cont de faptul că legislaţia în vigoare, respectiv Legea nr. 51/2006 privind serviciile de utilităţi publice, prevede posibilitatea delegării gestiunii serviciilor de utilităţi publice prin atribuire directă societăţilor care au rezultat din reorganizarea administrativă a fostelor regii autonome de interes local.
Prin adresa cu nr. 16/20.07.2017, Regia Autonomă de Transport Timişoara a solicitat promovarea unui proiect de hotărâre prin care să se aprobe reorganizarea acesteia, prin transformare, în societate comercială, ataşând şi Hotărârile Consiliului de Administraţie nr. 152/17.07.2017 şi 153/17.07.2017. 
Având în vedere cele mentionate mai sus, supunem spre aprobare Consiliului Local al Municipiului Timişoara următoarele:

1. Reorganizarea, prin transformare, a Regiei Autonome de Transport Timişoara în societate comercială pe acţiuni, cu Acţionar Unic, Municipiul Timişoara prin Consiliul Local al Municipiului Timişoara, având denumirea S.C. SOCIETATEA DE TRANSPORT PUBLIC TIMISOARA S.A. (abreviat STPT).

2. (1) Aportul municipiului Timişoara la constituirea capitalului social al societăţii este de 3.000.000 lei după cum urmează:

a- în numerar, subscris şi vărsat, este în cuantum de 150.000 lei;

b- în natură bunuri imobile în valoare de 2.850.000 lei.

(2) Capitalul social iniţial este divizat în 3.000 de acţiuni nominative dematerializate. Valoarea nominală a unei acţiuni este de 1.000 lei.

3. Domeniul de activitate principal al societății este transportul urban, suburban și metropolitan de călatori, conform COD CAEN 4931.

4.  Sediul principal al societății va fi în municipiul Timişoara, Bvd. Take Ionescu, nr. 56, judetul Timiş, iar punctele de lucru sunt evidenţiate în actul constitutiv anexă la prezenta hotărâre.

5. (1) Preluarea de catre noua societate a patrimoniului propriu al Regiei Autonome de Transport Timişoara. 

(2) Patrimoniul propriu al Regiei Autonome de Transport Timişoara, aşa cum rezultă din situaţiile financiare întocmite la data de 31.12.2016, în valoare de 1.355.777 lei, va fi preluat de S.C. SOCIETATEA DE TRANSPORT PUBLIC TIMISOARA S.A.,  precum și a activului și pasivului regiei. 

6. Atribuţiile privind conducerea S.C. SOCIETATEA DE TRANSPORT PUBLIC TIMISOARA S.A., date prin lege în competenţa Adunării Generale a Acţionarilor, revin Acţionarului unic reprezentat de următoarele persoane împuternicite:

1 - ............................................... – Consilier local;

2 - ............................................... – Consilier local;

3 - ............................................... – Consilier local;

4 - ............................................... – Consilier local;

5 - ............................................... – Consilier local;

6 - ............................................... – Consilier local;

7 - ............................................... – Consilier local.

7. (1) S.C. SOCIETATEA DE TRANSPORT PUBLIC TIMISOARA S.A. este administrată de un Consiliu de Administraţie format din 7 membri, minimul legal, pe o perioadă de 6 luni. Contractul de mandat pentru administratorii provizorii este cel aprobat prin art. 3 din HCLMT nr. 503/22.10.2013. Primii membri ai Consiliului de administraţie sunt:

1- Culiţă Chiş    - din partea autorităţii tutelare;
2- Nastasia Pop - din partea autorităţii tutelare;
3- Ioan Goia;
4- Bitea Nicolae Florin;
5- Avram  Stanusoiu  Constantin;
6- Supuran Florin;
7- Mateuţ Ioan Alexandu.
(2) Următorii administratori vor fi selectaţi conform procedurilor prevăzute de legislaţia în vigoare cu o durată a mandatului de 4 ani.

8. S.C. SOCIETATEA DE TRANSPORT PUBLIC TIMISOARA S.A. preia toate drepturile şi obligaţiile Regiei Autonome de Transport Timişoara, aşa cum sunt evidenţiate în situaţiile financiar contabile de la data preluării.

9. Preluarea, în totalitate, de către noua societate, a personalului angajat al Regiei Autonome de Transport Timişoara cu Organigrama, Stat de funcţii, Regulamenul de Organizare şi Funcţionare şi Regulament intern aprobate prin Hotărârea Consiliului de Administraţie nr. 152/17.07.2017, cu menţinerea tuturor drepturilor şi obligaţiilor avute prin Contractul Individual de Muncă şi Contractul Colectiv de Munca înregistrat la ITM Timiş sub nr. 72/03.04.2017, în vigoare la data transformării. 

10. S.C. SOCIETATEA DE TRANSPORT PUBLIC TIMISOARA S.A. preia toate drepturile şi obligaţiile ce decurg din raporturile juridice ale Regiei Autonome de Transport Timişoara cu terţii, inclusiv cele decurgând din raporturile juridice fiscale, în măsura în care, până la data preluării acestora, potrivit reglementărilor legale sau contractuale, acestea nu se sting.

11. Începand cu data înregistrării la Oficiul Registrului Comertului, al S.C. SOCIETATEA DE TRANSPORT PUBLIC TIMISOARA S.A. se subrogă în drepturile şi obligaţiile Regiei Autonome de Transport Timişoara.

12. Împuternicirea d-lui Culiţă Chiş, Director al Direcţiei Edilitare, să efectueze și să semneze actele prevăzute de lege, în vederea înregistrării și înmatriculării S.C. SOCIETATEA DE TRANSPORT PUBLIC TIMISOARA S.A. 

13. Aprobarea actului constitutiv al S.C. SOCIETATEA DE TRANSPORT PUBLIC TIMISOARA S.A., prevăzut în Anexa care face parte integrantă din hotărâre. 

